ซีอีโอ “ดอยซ์แบงก์” ยันธนาคารยังแกร่ง แม้มีข่าวเฮดจ์ฟันด์ถอนตัว
ซีอีโอ "ดอยซ์แบงก์" ยันธนาคารยังแกร่ง แม้มีข่าวเฮดจ์ฟันด์ถอนตัว
2 ต.ค. 2559

นายจอห์น ไครอัน ประธานเจ้าหน้าที่บริหารของธนาคารดอยซ์แบงก์ เปิดเผยว่า ธนาคารยังคงมีสถานะที่แข็งแกร่ง แม้มีข่าวว่าเฮดจ์ฟันด์หลายแห่งได้ยุติการทำธุรกรรมกับทางธนาคาร
ทั้งนี้ นายไครอันได้ออกจดหมายเป็นการภายใน โดยแจ้งต่อพนักงานว่า เขาเข้าใจดีว่าพนักงานรู้สึกวิตกจากข่าวในสื่อที่รายงานว่า ลูกค้าที่เป็นเป็นเฮดจ์ฟันด์หลายแห่งได้ถอนตัวจากธนาคาร แต่เขาขอยืนยันว่าดอยซ์แบงก์ยังคงมีฐานะการเงินที่แข็งแกร่ง และมีลูกค้ามากกว่า 20 ล้านราย
นอกจากนี้ นายไครอันยังระบุว่า “มีพลังบางอย่างในตลาดที่พยายามที่จะทำลายความเชื่อมั่นต่อทางธนาคาร ซึ่งหน้าที่ของเราคือสร้างความมั่นใจว่าความคิดที่ไขว้เขวเหล่านี้จะไม่มีอิทธิพลต่อการทำธุรกิจประจำวันของเรา”
นายไครอันยังได้กล่าวในจดหมายว่า ความไม่แน่นอนต่อผลของการที่ทางธนาคารถุกทางการสหรัฐสั่งปรับ 1.4 หมื่นล้านดอลลาร์ ไม่ควรเป็นเหตุผลที่จะทำให้ราคาหุ้นของดอยซ์แบงก์ถูกกดดัน เนื่องจากธนาคารที่เป็นคู่แข่งของดอยซ์แบงก์หลายแห่ง ซึ่งถูกสหรัฐสั่งปรับในกรณีเดียวกัน ในที่สุดก็สามารถบรรลุข้อตกลงจ่ายค่าปรับในวงเงินที่ต่ำกว่าที่ระบุไว้ในเบื้องต้น
ราคาหุ้นดอยซ์แบงก์ร่วงลง 8% หลุดจากระดับ 10 ยูโรเป็นครั้งแรกในวันนี้ หลังจากมีรายงานว่า เฮดจ์ฟันด์กว่า 10 แห่งที่ทำธุรกิจร่วมกับดอยซ์แบงก์นั้น ต่างพากันถอนตัวจากการทำธุรกรรมกับทางธนาคาร
ความวิตกกังวลเกี่ยวกับสถานะทางการเงินของดอยซ์แบงก์มีขึ้น นับตั้งแต่กระทรวงยุติธรรมสหรัฐมีคำสั่งให้ดอยซ์แบงก์จ่ายค่าปรับเป็นเงิน 1.4 หมื่นล้านดอลลาร์ เพื่อยุติการสอบสวนในคดีที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS) ซึ่งเป็นต้นเหตุของวิกฤตการเงินโลกในปี 2551               